b'\n_START_ARTICLE_\nGorno Altaiskas\n_START_SECTION_\nIstorija\n_START_PARAGRAPH_\n\xc5\xa0is vienintelis respublikos miestas yra siaurame Maimos sl\xc4\x97nyje, Altajaus prie\xc5\xa1kaln\xc4\x97se. Rus\xc5\xb3 ortodoks\xc5\xb3 misionieriai, atvyk\xc4\x99 \xc4\xaf \xc5\xa1\xc4\xaf sl\xc4\x97n\xc4\xaf 1830\xc2\xa0m., stabtel\xc4\x97jo ma\xc5\xbeyt\xc4\x97je Ulalos gyvenviet\xc4\x97je, kurioje tuo metu gyveno devyniolika tenyk\xc5\xa1\xc4\x8di\xc5\xb3 gyventoj\xc5\xb3 ir trys rus\xc5\xb3 \xc5\xa1eimos. Kitais metais Ulala buvo i\xc5\xa1rinkta pirm\xc4\x85ja ortodoks\xc5\xb3 misijos vieta Altajuje ir rus\xc5\xb3 kolonistai prad\xc4\x97jo keltis \xc4\xaf \xc5\xa1\xc4\xaf miestel\xc4\xaf._NEWLINE_Kai 1922\xc2\xa0m. buvo sukurta Oirot\xc5\xb3 autonomin\xc4\x97 sritis, Ulala tapo jos centru. 1928\xc2\xa0m. gyvenviet\xc4\x97 tapo miestu, ir 1932\xc2\xa0m. jo pavadinimas buvo pakeistas \xc4\xaf Oirot Tur\xc4\x85. 1948\xc2\xa0m. vald\xc5\xbeia fakti\xc5\xa1kai u\xc5\xbedraud\xc4\x97 vietiniams gyventojams vadintis oirotais ir srities pavadinim\xc4\x85 pakeit\xc4\x97 \xc4\xaf Kaln\xc5\xb3 Altajaus autonomin\xc4\x99 srit\xc4\xaf. Tuo pa\xc4\x8diu buvo pakeistas ir sostin\xc4\x97s pavadinimas\xc2\xa0\xe2\x80\x93 Gorno Altaiskas.\n_START_SECTION_\nLietuviai\n_START_PARAGRAPH_\n1941\xc2\xa0m. liepos m\xc4\x97n. \xc4\xaf Gorno Altaisk\xc4\x85 i\xc5\xa1 TSRS okupuotos Lietuvos atitremta apie 30 \xc5\xbemoni\xc5\xb3. Po Antrojo pasaulinio karo j\xc5\xb3 dar atsik\xc4\x97l\xc4\x97 i\xc5\xa1 kit\xc5\xb3 Kaln\xc5\xb3 Altajaus gyvenvie\xc4\x8di\xc5\xb3. Jie dirbo pagalbinius darbus \xc4\xafvairiose \xc4\xafmon\xc4\x97se, \xc4\xafstaigose, fabrikuose. Po J. Stalino mirties 1953\xc2\xa0m. jaunimas studijavo Gorno Altaisko pedagoginiame institute. Apie 1958\xc2\xa0m. dauguma tremtini\xc5\xb3 gr\xc4\xaf\xc5\xbeo \xc4\xaf Lietuv\xc4\x85. 1990\xc2\xa0m. Vilniaus tremtini\xc5\xb3 bendrijos r\xc5\xabpes\xc4\x8diu Gorno Altaisko pakra\xc5\xa1tyje Altajaus kra\xc5\xa1to tremtiniams lietuviams atminti pastatytas paminklinis kry\xc5\xbeius (autorius\xc2\xa0\xe2\x80\x93 buv\xc4\x99s tremtinys V. Tarasonis).'